Oficialusis leidinys L 314 , 28/12/1995 p. 0040 - 0057



Komisijos reglamentas (EB) Nr. 3017/95 1995 m. gruodžio 20 d. nustatantis Tarybos reglamento (EB) Nr. 3036/94, nustatančio ekonomines laikinojo išvežimo perdirbti tvarką, taikomą tam tikriems tekstilės ir drabužių gaminiams, reimportuojamiems į Bendriją po apdirbimo arba perdirbimo tam tikrose trečiosiose šalyse, įgyvendinimo nuostatas EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1994 m. gruodžio 8 d. Tarybos reglamentą (EB) Nr. 3036/94, nustatantį ekonomines laikinojo išvežimo perdirbti tvarką, taikomą tam tikriems tekstilės ir drabužių gaminiams, reimportuojamiems į Bendriją po apdirbimo arba perdirbimo tam tikrose trečiosiose šalyse [1], ypač į jo 3 straipsnio 8 dalį ir 12 straipsnį, kadangi šio reglamento 4 straipsnyje nustatyta, kad valstybių narių kompetentingos institucijos išduoda išankstinius leidimus pareiškėjams, kurie įvykdo ekonominės laikinojo išvežimo perdirbti tvarkos dėl tam tikrų tekstilės ir drabužių gaminių sąlygas; kadangi sklandžiam tvarkos veikimui vieningoje rinkoje reikia vienodos tokių išankstinių leidimų išdavimo ir tikrinimo tvarkos; kadangi standartinės paraiškos ir išankstinio leidimo formos nustatymas palengvins tvarkos taikymą vieningoje rinkoje, ypač administracinį valstybių narių bendradarbiavimą; kadangi turi būti leidžiama bet kurioje valstybėje narėje išduoti išankstinius leidimus, kurie galiotų visoje Bendrijoje, nesvarbu, kurioje valstybėje narėje jie buvo išduoti; kadangi vis dėlto leidimų išdavimas turi būti kontroliuojamas centralizuotai siekiant išvengti, kad ūkio subjektams nebūtų suteikiama daugiau nei jie yra įgalioti, kai ši kontrolė pasireiškia konsultacijomis su kompetentingomis institucijomis toje valstybėje narėje, kurioje yra įsteigta pareiškėjo įmonė ar kurioje gaminama Bendrijos produkcija; kadangi turi būti nustatyta būtinų konsultacijų tarp valstybių narių trukmė, kadangi paraiškos, išankstiniai leidimai ir susiję dokumentai turi būti saugomi nustatytą laikotarpį; kadangi ūkio subjektams turi būti pranešta apie kiekvienos valstybės narės institucijas, atsakingas už išankstinių leidimų išdavimą; dėl šios priežasties valstybės narės turi perduoti šią informaciją Komisijai, kad ji būtų paskelbta Europos Bendrijų oficialiojo leidinio C serijoje; kadangi kvotų administravimas turi būti supaprastintas išduodant išankstinius leidimus tik vienai kompensacinio produkto kategorijai ir vienai perdirbančiai valstybei; kadangi turi būti nustatyta išankstinių leidimų išdavimo tvarka ir tokių pagrindinių aspektų kaip prekių kilmės kontrolė; kadangi turi būti nustatyta kiekybinių apribojimų administravimo tvarka; kadangi atvejais, nenumatytais Reglamento (EB) Nr. 3036/94 11 straipsnio 3 dalyje, išankstinių leidimų suteikimas priklauso nuo kiekių, galimų pagal 1993 m. spalio 12 d. Tarybos reglamento (EEB) Nr. 3030/93 dėl tam tikrų tekstilės gaminių iš trečiųjų šalių bendrųjų importo taisyklių [2] su paskutiniais pakeitimais, padarytais Komisijos reglamentu (EB) Nr. 1616/95 [3], VII priede nustatytą tvarką; kadangi galimi kiekiai išdėstomi tokia chronologine tvarka, kokia Komisija gavo paraiškas; kadangi turi būti nustatytas laikotarpis eksportuojamų prekių išvežimui norint užtikrinti, kad neliktų nesunaudoto prekių kiekio; kadangi, siekiant užtikrinti sklandžią tvarką, turi būti numatytos priemonės, taikomos esant nustatytiems pažeidimams; kadangi laikino išvežimo ir laisvos apyvartos tvarka turi kiek įmanoma labiau atitikti 1992 m. spalio 12 d. Tarybos reglamente (EEB) Nr. 2913/92, nustatančiame Bendrijos muitinės kodeksą [4], taip pat 1993 m. liepos 2 d. Komisijos reglamente (EEB) Nr. 2454/93, įtvirtinančiame nuostatas, skirtas įgyvendinti Tarybos reglamentą (EEB) Nr. 2913/92, nustatantį Bendrijos muitinės kodeksą [5], su paskutiniais pakeitimais, padarytais Reglamentu (EB) Nr. 1762/95 [6], nustatytas taisykles; kadangi šiame reglamente nustatytos priemonės suderintos su Tekstilės gaminių ekonominės laikinojo išvežimo perdirbti tvarkos komiteto nuomone, PRIĖMĖ ŠĮ REGLAMENTĄ: BENDROSIOS NUOSTATOS 1 straipsnis Šis reglamentas nustato Tarybos reglamento (EB) Nr. 3036/94, nustatančio ekonomines laikinojo išvežimo perdirbti tvarką, taikomą tam tikriems tekstilės ir drabužių gaminiams, reimportuojamiems į Bendriją po apdirbimo arba perdirbimo tam tikrose trečiosiose šalyse, toliau vadinamo "pagrindiniu reglamentu", įgyvendinimo nuostatas, ypač išankstinių leidimų išdavimo ir kontrolės srityje. 2 straipsnis Sąvokos 1. Pagrindinio reglamento 3 straipsnio 2 dalies nuostata "kiekiai pagal bendrą Bendrijos kvotą visai kategorijai ir atitinkamai trečiajai šaliai" reiškia kiekius pagal kvotą, nustatytą tais metais, kuriais kompetentingos institucijos, gavusios prašymą išduoti išankstinį leidimą, pranešė Komisijai apie subjekto prašomus kiekius. 2. Pagrindinio reglamento 3 straipsnio 4 dalies 1 pastraipos nuostata "bendram kiekiui, kuriam jis atliko laikinojo išvežimo perdirbti operaciją" reiškia kompensacinių tam tikros kategorijos gaminių reimportą ir valstybę pagal ekonominę laikinojo išvežimo perdirbti tvarką pareiškėjo pasirinkimu 1993 arba 1994 metais. Pasirinktais metais nurodyta kategorija, kiekiu ir trečiąja šalimi remiamasi kitais metais, jei reikia, kiekius koreguojant pagal pagrindinio reglamento 3 straipsnio 4 dalies 2 ir 3 pastraipą bei 3 straipsnio 5 dalies 5 ir 6 pastraipą. 3. Pagrindinio reglamento 3 straipsnio 4 dalies 3 pastraipoje minimi "tokie pat kiekiai" nustatyti Reglamento (EEB) Nr. 3030/93 I priedo atitikties lentelėje. 4. Pagrindinio reglamento 3 straipsnio 5 dalies 3 pastraipoje minima "Bendrijoje pagamintos produkcijos vertė" yra skaičiuojama remiantis pagrindinio reglamento II priede nurodytų gaminių, kurie buvo pagaminti Bendrijoje ankstesniais metais, nesvarbu, ar juos gamino pareiškėjo įmonė, ar pareiškėjo sąskaita juos gamino kitas gamintojas, jei tik jis nepateikė prašymo išankstiniam leidimui tai pačiai Bendrijoje per tą patį laikotarpį pagamintai produkcijai, įprasta ex gamintojo kaina neįskaitant PVM. 5. Pagrindinio reglamento 3 straipsnio 4 dalies 2 pastraipoje ir 5 dalies 4 pastraipoje nurodyti papildomi kiekiai, atsižvelgiant į III priede nustatytą didžiausią mastą, suteikiami tik tuo atveju, jei pareiškėjas veiksmingai reimportavo bent 50 % arba eksportavo atitinkamai bent 80 % anksčiau pagal ekonominę laikinojo išvežimo perdirbti tvarką kategorijai ir atitinkamai šaliai leisto kiekio. 6. Pagrindinio reglamento 3 straipsnio 5 dalies 5 ir 6 pastraipoje minimi "kompensacinių produktų kiekiai", kurie kiekvienai kategorijai ir trečiajai šaliai suteikiami pareiškėjui kaip buvusiam gavėjui, yra tokie, kokius pareiškėjas reimportavo ankstesniais metais pagal ekonominę laikinojo išvežimo perdirbti tvarką, jei reikia, proporcingai sumažinus juos tiek, kiek šios Bendrijoje pagamintos produkcijos sumažėjo dėl atitinkamu laikotarpiu vykdytų ekonominių laikinojo išvežimo perdirbti veiksmų. 7. Pagrindinio reglamento 5 straipsnio 3 dalyje minima "išeigos norma" reiškia kompensuotų produktų, gautų perdirbant tam tikras laikinai išvežtas prekes, kiekį ar procentą. IŠANKSTINIŲ LEIDIMŲ SUTEIKIMAS 3 straipsnis Prašymas išduoti leidimą 1. Prašymą išduoti išankstinį leidimą valstybių narių paskirtoms kompetentingoms institucijoms, remdamasis I priede pateikta forma, pateikia asmuo, tenkinantis pagrindinio reglamento 2 straipsnyje nurodytas sąlygas, arba kitas asmuo jo vardu. Pagal savo nustatytas sąlygas kompetentingos institucijos gali leisti pateikti ar atspausdinti prašymus elektroninėmis priemonėmis, dėl supaprastinimo nukrypstant nuo I priede nustatytos formos. Tačiau kompetentingoms institucijoms turi būti prieinami šio straipsnio 3 dalyje nurodyti reikalingi dokumentai ir įrodymai. 2. Prašymas ir visi kiti raštai užpildomi tos valstybės narės, kurioje pateikiamas prašymas, valstybine ar viena iš valstybinių kalbų. Ja bendraujama su pareiškėju ir viso proceso metu. 3. Prie prašymo pridedami visų jo išnagrinėjimui būtinų dokumentų ar įrodymų originalai arba kopijos, ypač sutartis, sudaryta su įmone, atsakinga už perdirbimo proceso atlikimą trečiojoje šalyje, ar bet koks kitas ją atitinkantis rašytinis įrodymas. Jei reikia pateikti daugiau tam tikrų duomenų, prie prašymo gali būti pridėti papildomi lapai. Bet koks prie prašymo pridėtas dokumentas, įrodymas ar lapas yra sudėtinė prašymo dalis. Prašyme nurodomas pridedamų dokumentų skaičius. Kompetentingos institucijos gali paprašyti papildomos informacijos, jei tai reikalinga prašymui išnagrinėti. Jei tinka, naujam prašymui pagrįsti kompetentingos institucijos gali priimti ankstesnio prašymo informaciją. 4. Išankstinio leidimo gali būti prašoma tik dėl vienos kompensacinių produktų kategorijos ir vienos konkrečios trečiosios šalies. 5. Kai prašymas pateikiamas dėl gaminių, kuriems nurodytoje trečiojoje šalyje taikomi tam tikri ekonominio laikinojo išvežimo perdirbti kiekybiniai apribojimai, pareiškėjas privalo patvirtinti, kad jis nėra pateikęs ir nepateiks kitos valstybės narės kompetentingoms institucijoms prašymo dėl tos pačios kategorijos ir trečiosios šalies tol, kol negaus atsakymo į savo prašymą išduoti išankstinį leidimą. Jei pareiškėjas, gavęs išankstinį leidimą tam tikrai kategorijai ir trečiajai šaliai, dėl to paties kvotos laikotarpio pateikia papildomą prašymą, jis privalo paminėti jau gautą išankstinį leidimą. 6. Pagal pagrindinio reglamento 3 straipsnio 4 dalies 1 pastraipos nuostatas pateiktuose prašymuose negali būti prašoma kiekio, didesnio kaip bendras kiekis gaminių, kuriuos atitinkamu laikotarpiu pareiškėjas laikinai išvežė perdirbti pagal ekonominę laikinojo išvežimo perdirbti tvarką dėl kategorijos ir atitinkamos valstybės, jei reikia, kiekius koreguojant pagal pagrindinio reglamento 3 straipsnio 4 dalies 2 ir 3 pastraipą bei 3 straipsnio 5 dalies 5 ir 6 pastraipą. Pagrindinio reglamento 3 straipsnio 5 dalies 1–3 pastraipos pagrindu pateiktuose prašymuose kiekvienai atitinkamai valstybei negali būti prašoma kiekio, didesnio kaip 3 priede tam tikrai kategorijai nustatytas kiekis. Prašoma bendra perdirbimo trečiosiose šalyse vertė, jei reikia, atsižvelgiant į ankstesnius leidimus tam pačiam kvotos laikotarpiui, negali viršyti 50 % pareiškėjo Bendrijoje gaminamos produkcijos vertės kaip nurodyta 2 straipsnio 4 dalyje. 7. Pareiškėjas privalo įsipareigoti saugoti prekių apskaitos dokumentus Bendrijoje, kad muitinės priežiūros tarnyba galėtų patikrinti laikinai išvežtų prekių ir reimportuotų kompensacinių produktų kiekius. 8. Pateikdamas savo ar įgalioto atstovo pasirašytą prašymą, pareiškėjas pareiškia ketinimą pasinaudoti tvarka nepažeisdamas jokių sankcijų, kurių gali būti imtasi pagal galiojančias valstybių narių taisykles, ir patvirtina, kad: - prašyme pateikta informacija yra teisinga, - pridėti dokumentai ar įrodymai yra tikri ir - pagrindiniame reglamente ar šiame reglamente nurodyti visi su išankstinio leidimo išdavimu ir naudojimu susiję įsipareigojimai ir sąlygos yra įvykdytos arba, jei tinka, bus vykdomos. 4 straipsnis Prašymo patikrinimas 1. Kompetentingos institucijos, gavusios prašymą, prie kurio pridėti visi dokumentai ir įrodymai, patikrina jo turinį. Jos gali reikalauti papildomos informacijos, jei mano, kad prašymas yra netikslus, nepilnas arba iš jo negalima suprasti, ar visos leidimo suteikimo sąlygos yra įvykdytos. 2. Jei pareiškėjas pateikia prašymą kitos valstybės narės, kurioje nėra įsteigta jo įmonė ar gaminama Bendrijos produkcija, kompetentingoms institucijoms, šios kompetentingos institucijos konsultuojasi su atitinkamos valstybės narės kompetentingomis institucijomis. Šios institucijos perduoda visą prašomą informaciją kuo greičiau, bet ne vėliau kaip per dvi savaites po prašymo pateikti informaciją gavimo. Jei reikia, tokios konsultacijos gali vykti ir kitais atvejais. 3. Jei išankstinio leidimo suteikimo sąlygos nėra patenkintos, kompetentingos institucijos atmeta prašymą. Sprendimas atmesti prašymą išdėstomas raštu ir siunčiamas pareiškėjui nurodant atmetimo priežastis. Jei pareiškėjo pateikta informacija yra neišsami, prašymui papildyti kompetentingos institucijos skiria laiko. Tokiu atveju prašymas negali būti atmestas tol, kol nepasibaigs skirtas terminas. 4. Kompetentingos institucijos, nusprendusios, kad visos leidimo išdavimo sąlygos yra įvykdytos, praneša Komisijai apie kiekį, kategoriją ir atitinkamą trečiąją šalį, o jei laikinai išvežtų prekių perdirbimas reiškia galutinai paruoštų drabužių gaminių pagaminimą iš siūlų, taip pat praneša ir apie laikinai išvežamų siūlų svorį. 5 straipsnis Išankstinio leidimo išdavimas, pripažinimas negaliojančiu ar atšaukimas 1. Leidimą išduoda kompetentinga institucija, kuriai buvo pateiktas II priede nustatytos formos prašymas. Išankstinio leidimo forma paruošiama trimis egzemplioriais. Pirmasis, pažymėtas užrašu "originalas" ir 1 numeriu, išduodamas pareiškėjui, antrąjį, pažymėtą užrašu "kopija kompetentingai institucijai" ir 2 numeriu, pasilieka išduodanti institucija, o trečiasis, pažymėtas užrašu "kopija muitinės priežiūros tarnybai" ir 3 numeriu, siunčiamas muitinės priežiūros tarnybai, kaip nurodyta 13 straipsnyje. Jei muitinės priežiūros tarnybos funkcijas atlieka kompetentinga institucija, kuriai buvo pateiktas prašymas, trečiojo egzemplioriaus nereikia. Išankstinis leidimas gali būti išduotas elektroninėmis priemonėmis, jei atitinkama muitinė gali gauti šį leidimą kompiuterių tinklu. 2. Jei prašymas pateiktas dėl tokios kategorijos produktų, kurių išleidimas į laisvą apyvartą Bendrijoje priklauso nuo pagrindinio reglamento 1 straipsnio 3 dalyje nustatytų priemonių, kompetentingos institucijos išduoda išankstinį leidimą tik tuo atveju, jei Komisija patvirtina prašymą tikrinančios institucijos nurodyto kiekio galimumą pagal Reglamento (EEB) Nr. 3030/93 VII priede nustatytą tvarką. Komisija atsakys į visus prašymus nedelsiant, jei įmanoma, elektroniniu būdu. Jei prašymas pateiktas dėl tokios kategorijos produktų, kuriems pagal pagrindinio reglamento 11 straipsnio 3 dalį netaikomi kiekybiniai apribojimai, išankstinis leidimas išduodamas informavus Komisiją apie prašomus kiekius. 3. Išankstinis leidimas išduodamas tik vienai kompensacinių produktų kategorijai ir vienai konkrečiai trečiajai šaliai. 4. Komisijai patvirtinus produktų, kuriems taikoma kvota, prašomo kiekio galimumą, kompetentingos institucijos išduoda išankstinį leidimą ne vėliau kaip per penkias darbo dienas nuo Komisijos patvirtinimo gavimo datos. 5. Kompetentingos institucijos registruos prašomus ir gavėjams suteiktus kiekius ir, jei reikia, bendradarbiaudamos su kitų atitinkamų valstybių narių kompetentingomis institucijomis, užtikrins, kad šie kiekiai neviršytų pagrindinio reglamento 3 straipsnio 4 ir 5 dalyje nurodytų kiekių. 6. Kai pareiškėjas prašo pakeisti išankstinį leidimą, mutatis mutandis taikoma Reglamento (EEB) Nr. 2454/93 497 straipsnio 3 dalis. 7. Kompetentingoms institucijoms sužinojus, kad nevykdoma ar nebuvo įvykdyta viena iš leidimo suteikimo sąlygų, išankstiniams leidimams taikomos Reglamento (EEB) Nr. 2913/92 8, 9 ir 10 straipsnio nuostatos dėl sprendimo pripažinimo negaliojančiu ir dėl jo atšaukimo. 6 straipsnis Dalinis išankstinis leidimas 1. Išankstinį leidimą turinčio asmens prašymu, pateikus šio leidimo pirmąjį egzempliorių, išankstinį leidimą išdavusios valstybės narės kompetentingos institucijos gali išduoti vieną ar kelis dalinius išankstinius leidimus. Jos gali įgalioti muitinės priežiūros tarnybą išduoti dalinius leidimus. 2. Dalinius leidimus išduodančios institucijos atitinkamus kiekius nurodo anksčiau suteikto išankstinio leidimo pirmame, trečiame ir tam tikrais atvejais antrame egzemplioriuje. Tokiais atvejais ant pirmojo, trečiojo ir tam tikrais atvejais antrojo egzemplioriaus prieš suteiktus kiekius užrašoma "dalinis leidimas" ir nurodomas ankstesnio leidimo numeris. Jei trečiasis egzempliorius jau buvo išsiųstas muitinės priežiūros tarnybai, kompetentingos institucijos praneša muitinės priežiūros tarnybai apie dalinį išankstinį leidimą. Jei išdavus vieną ar kelis dalinius leidimus, panaikinamas ankstesnis išankstinis leidimas, kompetentingos institucijos paima šio išankstinio leidimo pirmąjį egzempliorių ir praneša apie tai muitinės priežiūros tarnybai. 3. Dalinis leidimas pažymimas užrašu "dalinis išankstinis leidimas" ir jam taikomos tokios pat taisyklės kaip ir įprastiems išankstiniams leidimams. 4. Nepažeidžiant 10 straipsnio nuostatų, vienas dalinis išankstinis leidimas negali būti pagrindas išduoti kitą dalinį leidimą. 7 straipsnis Galiojimas teritorijoje Išankstiniai leidimai galioja visose valstybėse narėse ir gali būti pateikti bet kuriai muitinei, atsakingai už ekonominės laikinojo išvežimo perdirbti tvarkos priežiūrą. Elektroniniu būdu išduoti išankstiniai leidimai gali būti naudojami tik tose muitinėse, kurios gali gauti šiuos leidimus kompiuterių tinklu. 8 straipsnis Perdavimas Išankstiniai leidimai negali būti perduodami. Leidimu gali naudotis tik jame nurodytas asmuo ar jo įgaliotas atstovas. 9 straipsnis Dokumentų saugojimas 1. Kompetentingos institucijos saugo prašymus ir prie jų pridėtus dokumentus kartu su kiekvieno išduoto išankstinio leidimo antruoju egzemplioriumi. 2. Suteikus išankstinį leidimą, pareiškėjas ir kompetentingos institucijos bent trejus metus nuo leidimo išdavimo kalendorinių metų pabaigos saugo prašymo originalą ar kopiją, prie jo pridėtus dokumentus ir leidimą. 3. Atmetus prašymą, išankstinį leidimą pripažinus negaliojančiu ar atšaukus, leidimas ar sprendimas atmesti prašymą ir visi pridedami dokumentai saugomi bent trejus kalendorinius metus nuo tų kalendorinių metų, kuriais prašymas buvo atmestas arba leidimas buvo pripažintas negaliojančiu ar atšauktas, pabaigos. 10 straipsnis Leidimo praradimas ir pakaitalas 1. Praradus išankstinį leidimą, jį turėjusio asmens prašymu originalų leidimą išdavusios kompetentingos institucijos gali išduoti prarasto leidimo pakaitalą. Prašyme išduoti leidimo pakaitalą pateikiamas pasirašytas patvirtinimas, užtikrinantis, kad išankstinis leidimas prarastas ir net jį radus jis nebus naudojamas, o nedelsiant grąžinamas jį išdavusiai institucijai. 2. Pakaitale pateikiama tokia pati informacija ir įrašai kaip ir prarastame dokumente. Jis išduodamas tokiam prekių kiekiui, kuris atitinka prarastame dokumente buvusį kiekį. Pakaitalas neišduodamas, jei negalima įrodyti ankstesniame leidime nurodyto kiekio. Pakaitalas pažymimas užrašu "Išankstinio leidimo pakaitalas" arba "Dalinio išankstinio leidimo pakaitalas" ir jam taikomos tokios pat taisyklės kaip ir įprastiems išankstiniams leidimams. 3. Praradus išankstinio leidimo pakaitalą, kitas pakaitalas neišduodamas, nebent esant ypatingoms aplinkybėms. 11 straipsnis Kompetentingos institucijos Valstybės narės paskiria institucijas, atsakingas už išankstinių leidimų išdavimą, ir praneša apie jas Komisijai. Komisija paskelbia šią informaciją Europos Bendrijų oficialiojo leidinio C serijoje. 12 straipsnis Terminai 1. Išduodamos išankstinį leidimą, valstybių narių kompetentingos institucijos nustato terminą, per kurį prekėms turi būti atlikti laikinojo išvežimo formalumai. Šis terminas yra ne ilgesnis kaip šeši mėnesiai. Leidimą turinčio asmens prašymu kompetentingos institucijos gali pratęsti šį terminą ilgiausiai iki devynių mėnesių. 2. Kompetentingos institucijos, atsižvelgdamos į prekių perdirbimui būtiną laikotarpį, nustato kompensacinių produktų reimporto terminą. Šis laikotarpis skaičiuojamas nuo laikino išvežimo formalumų įvykdymo datos. Leidimą turinčio asmens prašymu terminą galima pratęsti, jei to reikia pagal susiklosčiusias aplinkybes. 3. Išankstinį leidimą turintis asmuo grąžina leidimą kompetentingai institucijai iš karto po jo visiško išnaudojimo ar kai tampa akivaizdu, kad jis nebus pilnai panaudotas. Jei leidimą turinčiam asmeniui reikia leidimo neatliktam kompensacinių produktų reimportui, jis susisiekia su kompetentinga institucija, kuri imasi atitinkamų priemonių ir praneša apie tai muitinės priežiūros tarnybai. TVARKOS VEIKIMAS 13 straipsnis Muitinės priežiūros tarnyba 1. Nepažeisdama 14 straipsnio 5 dalies nuostatų, išankstiniame leidime nurodyta muitinė, atsakinga už ekonominės laikinojo išvežimo perdirbti tvarkos priežiūrą, vadinama "muitinės priežiūros tarnyba", tikrins tvarkos veikimą remdamasi šiais dokumentais: a) išankstinio leidimo trečiuoju egzemplioriumi; b) eksporto ir importo deklaracijų kopijomis; c) 3 straipsnio 7 dalyje nurodytų prekių apskaitos dokumentais. 2. Sužinojusi, kad eksportuojamas mažesnis kiekis nei leista, ji praneša apie tai kompetentingai institucijai. 3. Institucijoms, atsakingoms už išankstinių leidimų išdavimą, valstybės narės gali suteikti vieną ar visas muitinės priežiūros tarnybos funkcijas. 14 straipsnis Laikinas prekių išvežimas ir laisva apyvarta 1. Jei šiame reglamente arba pagrindiniame reglamente nėra specialių nuostatų, taikomos atitinkamos Reglamento (EEB) Nr. 2913/92 ir (EEB) Nr. 2545/93 nuostatos. 2. Laikino išvežimo formalumus tvarkanti muitinė pateikia muitinės priežiūros tarnybai eksporto deklaracijos kopiją. 3. Formalumus dėl išleidimo į laisvą apyvartą tvarkanti muitinė: - pažymi reimportuotus kiekius išankstiniame leidime ir - pateikia muitinės priežiūros tarnybai importo deklaracijos kopiją. 4. Reikalaujama informacija gali būti pateikiama elektroniniu būdu, jei ji suteikia tokią pat garantiją ir jei atitinkama muitinė gali gauti išankstinį leidimą kompiuterių tinklu. 5. Jei greta šiame reglamente nustatyto išankstinio leidimo yra Reglamente (EEB) Nr. 2913/92 nustatytas laikinojo išvežimo perdirbti leidimas, vietoje šio straipsnio 1–4 dalies ir 13 straipsnio 1 dalies, kompetentingos institucijos gali taikyti atitinkamas Reglamento (EEB) Nr. 2913/92 ir (EEB) Nr. 2454/93 nuostatas dėl tvarkos kontrolės. PAŽEIDIMAI 15 straipsnis 1. Muitinė, nustačiusi šiame ar pagrindiniame reglamente nustatytų taisyklių pažeidimus, nedelsiant praneša apie tai išankstinį leidimą išdavusiai institucijai. 2. Kiekviena valstybė narė nustato sankcijas, taikomas tuo atveju, jei kompetentingos institucijos nustato, kad prašyme išduoti išankstinį leidimą tyčia ar dėl didelio neatsargumo pateikti neteisingi duomenys, ar kad buvo rimtai pažeista bet kokia kita šiame ar pagrindiniame reglamente nustatyta taisyklė. ADMINISTRACINIS BENDRADARBIAVIMAS 16 straipsnis 1. Komisijos prašymu valstybių narių kompetentingos institucijos praneša Komisijai, jei įmanoma, elektroninėmis priemonėmis statistinius duomenis apie pagal šį reglamentą į jų teritoriją reimportuotas prekes. Komisija perduoda šią informaciją kitoms valstybėms narėms, jei įmanoma, elektroninėmis priemonėmis. 2. Kompetentingos institucijos, nustačiusios, kad pagal pagrindinio reglamento 3 straipsnio 4 ir 6 dalies nuostatas kiekiai yra visiškai ar iš dalies nepanaudoti ar jų buvo atsisakyta, nedelsiant, bet ne vėliau kaip per 20 dienų po eksporto termino pabaigos ar leidimo galiojimo pabaigos, praneša apie tai, jei įmanoma, per integruotą elektroninį tinklą. 3. Vykdydamos pagrindinio reglamento 3 straipsnio 4 dalies ir 4 straipsnio 3 dalies nuostatas, valstybių narių kompetentingos institucijos iki kiekvienų metų sausio 15 d. praneša Komisijai pagal kategoriją ir trečiąją šalį apie visus kiekius, rezervuotus buvusiems leidimų gavėjams, taip pat kiekius, pakoreguotus pagal pagrindinio reglamento 3 straipsnio 4 dalies 2 ir 3 pastraipos ir 3 straipsnio 5 dalies 5 ir 6 pastraipos nuostatas. 4. Vykdydamos pagrindinio reglamento 2 straipsnio 2 dalies c punkto nuostatas, valstybės narės perduoda Komisijai sąrašą prekių, už kurias praėjusiais metais subjektams buvo taikomos didesnės kaip 14 % dydžio išlygos, nurodydamos kiekvieno produkto tekstilės kategoriją, kilmę ir kiekį (jei reikia – ir visumą bei papildomus vienetus). BAIGIAMOSIOS NUOSTATOS 17 straipsnis Reglamentas (EEB) Nr. 1828/83 [7] ir (EB) Nr. 1816/95 [8] netenka galios. Jų negaliojimas neturi įtakos bet kokio išankstinio leidimo, išduoto taikant šiuos reglamentus, galiojimui. Šis reglamentas įsigalioja 1996 m. sausio 1 d. Šiuo metu galiojančios prašymo ir išankstinio leidimo formos gali būtų naudojamos iki 1996 m. birželio 30 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1995 m. gruodžio 20 d. Komisijos vardu Mario Monti Komisijos narys [1] OL L 322, 1994 12 15, p. 1. [2] OL L 275, 1993 11 8, p. 1. [3] OL L 154, 1995 7 5, p. 3. [4] OL L 302, 1992 10 19, p. 1. [5] OL L 253, 1993 10 11, p. 1. [6] OL L 171, 1995 7 21, p. 8. [7] OL L 180, 1983 7 5, p. 16. [8] OL L 175, 1995 7 27, p. 21. -------------------------------------------------- I PRIEDAS +++++ TIFF +++++ +++++ TIFF +++++ +++++ TIFF +++++ -------------------------------------------------- II PRIEDAS +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ -------------------------------------------------- III PRIEDAS Pagrindinio reglamento 3 straipsnio 5 dalyje nurodyti didžiausi kiekiai Kategorija | Didžiausias kiekis | 5, 6, 7, 8 | 80000 vienetų | 14, 15, 16, 17, 21, 26, 27, 29, 73, 74 | 40000 vienetų | 4, 13, 24, 31 | 100000 vienetų | 12 | 120000 porų | 16, 68, 76, 78, 83 | 7 tonos | 159, 161 | 3 tonos | --------------------------------------------------